熊禾
玉融陈心我诸友萧寺读书
偶成汗漫游，邂逅得良际。
畏途日如汤，且作旬日憩。
居然二三友，读书此萧寺。
古人固有之，岂意见吾世。
人生各有营，壮岁多秽气。
纷纷陌上儿，倥偬名与利。
借曰未有知，蚩蚩事游戏。
妖艳东家桃，醲鲜西邻醉。
北山斗双陸，南园赏新荔。
谁能空山中，作此穷活计。
满架儒先书，学成欲何济。
真如嚼余甘，泊然味无味。
是中有何好，吃吃不小置。
拱手对我言，此亦各有志。
童蒙本无知，未省学何事。
珍重希贤人，为我重指示。
蔗境初未佳，渐久乃有嗜。
况兹得抠承。讵敢萌厌弃。
我闻重欣然，疑虑亦随继。
言之岂云艰，守此谅非易。
勇锐亦易能，坚苦方可畏。
河汾有礼乐，兴邦定房魏。
燕山有义方，仪俨真世瑞。
斯人未云多，斯道今岂坠。
君看春后花，腊前已根蒂。
勗哉记斯言，晨夕慎无替。